정조 14년
庚戌十月二十日辰時上御熙政堂親臨抄啓文臣課講大臣備局堂上引見入侍時左議政蔡濟恭行戶曹判書鄭民始兵曹判書金文淳行副司直鄭好仁刑曹判書趙鼎鎭行副司直李邦一訓鍊都正徐有大行副司直洪秀輔李漢豐權校理趙鎭宅掌令申光祜右承旨曺允大假注書鄭尙愚事變假注書鄭魯榮記事官洪樂游徐有聞課講試官原任提學吳載純原任直提學李秉模行都承旨柳戇以次進伏訖濟恭曰聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰次對近未爲之故今日齊會而取見文簿則諸道民事別無緊急數條文書亦係閑漫今雖登筵而機務無足仰煩豈非邦國之好事乎春祝以四方無一事爲第一矣上曰卿有福故朝廷無事天下本自無事矣濟恭曰非臣之福也近日宵旰之憂甚切凡係民隱劃卽處分故然矣濟恭曰頃因江民詢瘼草記南陽府柴鹽船稅一款營邑爛商枚報以爲存罷間決處之意覆啓行會矣卽見京畿前監司徐有防所報則枚擧該府使李彦藎牒報以爲結米縮條事詳定設施之後各宮免稅上納爲二百餘結民庫所捧六斗雜役竝入於免稅上納條故後來負債爲千餘金稅穀船價事本府大同裝發時每百石只給八石故船漢抵罪謀避上納愆期商船鹽一石稅一分柴船錢一兩稅一分捧入民庫添給大同船價補用諸般公役行之一二年主客俱便招致江民詳細質問則以爲意以下屬輩操縱之致果於詢瘼日有所仰對云而沿邑物産之處俱有收稅之規取此零瑣之稅以救至痼之弊不害爲便宜之政爲辭矣南陽事勢旣云切急商船斂稅亦曰零瑣收此零瑣以救切急雖不害爲便宜之政但念均役節目至爲嚴重凡於鹽盆及商船雖一分錢非均廳則莫可疊徵今若以其所收之不多許其科外徵斂則均廳節目安知不漸次虧壞乎道臣從重推考鹽柴收稅亟令革罷之意分付何如上曰依爲之出擧條濟恭曰卽見摠戎廳所報則本廳餉穀各年未捧數甚夥多將士支放每患不足畿邑舊還雖有戊申條收捧之朝令而至於本廳舊還乃是城餉初不入於畿營分等狀啓亦無戊申條未捧最近丙午條九百三十石零姑先收捧爲辭矣摠廳軍餉係是必捧故遇荒停退雖有朝令當秋還捧不可但已本不入於舊還分排之中最近丙午條所當如例徵捧而今年則只令戊申條收捧聖意有在故不敢自下擅便敢此仰達矣上曰今年則姑爲置之可也出擧條濟恭曰廣州兩面移屬水原之後守廳收米之見縮者頃日筵中以關西小米或本廳添餉條推移充補之意有所下敎矣關西米則有難續續移劃添餉條之移施於支放雖曰可悶以此補用之外更無他策故敢達矣上曰依爲之出擧條濟恭曰此慶尙前左水使李鴻運狀啓也以爲臣營處在海門十里之地水縮之時便作平陸潮漲之時水深不過尺許許多戰船無以運動與其築石之空費無寧移營之爲愈機張大棗浦船艙甚闊且其基址足爲營舍城池之排布管下各鎭羅列於左右咫尺之間實爲居中應接之地其所變通不容少緩本營移設大棗浦事請令廟堂稟處矣左水營處地之不得其宜廷議亦多爲言帥臣之如是狀請固無怪也而但營門之移設屬邑事面甚重有難容易議到狀辭今姑置之何如上曰依爲之出擧條濟恭曰凡有邦慶疏章之起頭稱賀情禮之所不容已者而古則卿宰爲之小官則有所不敢矣近來繁文日勝古規漸壞雖以目下疏章言之邦慶後今已幾月而起頭稱賀一例如新事近應文禮歸瀆䙝若此不已則雖改歲之後誰肯自我而停止乎臣謂從今治疏之際不必如是之意申飭廷臣雖此後遇慶疏賀盡其月乃止之意永爲定式恐爲合宜故敢此仰達矣上曰依爲之出擧條濟恭曰訓將之兼帶捕將已屢月矣職務自多相妨捕將兼帶姑爲許遞恐無妨矣上曰依爲之出擧條允大曰右邊捕盜大將徐有大許遞事命下矣在前如此之時有他邊大將兼察之例今番則何以爲之乎上曰左捕將兼察可也允大曰左捕將趙圭鎭兼察事命下矣卽爲牌招聽傳敎何如上曰依爲之出擧條濟恭曰今番單付同樞推榮事有區區迷見敢此仰達矣蓋單付中亦有士族考其門閥亦當有吏曹追贈者而一例以同僉樞推榮故士族則不無抑鬱之歎合有變通之道矣上曰其本事卿知之乎望同知則推榮單付則不得爲之且歲饌分給時亦必難處故使承旨望同知則官敎中書以三代追贈單付則勿書矣政院不善擧行竝與單付官敎而皆書三代追贈而下送云欲爲收拾已多分給無奈何問于吏曹則有先朝前例云故以一竝同僉樞推榮事爲定混同無別名器之屑越極矣而非予之本意也今欲區別界限則將何以爲之乎濟恭曰誠如聖敎矣無論朝官中庶私賤皆受推恩敎旨甚至於貤贈三代奴主一般故渠輩反不爲榮云當初加資之恩命寔出同慶之德意而在下者不善奉行今爲難處之事矣且兩銓下吏之持敎旨下往諸道亦當有弊矣上曰自前則追贈官敎渠輩上來受去云而今若銓吏持往則必有弊端或曰旣得推榮雖有些費固無所妨爲言而伊時敎旨之都封下送於本道使之分給者實出於省弊之意而今反爲貽弊矣民始曰追贈敎旨例自本家措備紙地而今自銓曹成出都送則紙地當從何處且今番推恩雖出廣慶之聖意而常漢之混入終涉猥屑旣頒令之後自上難以變改而大臣陳達士族則許以追榮常漢則勿許似好矣上曰此言亦然紙地將何措備云乎允大曰聞吏吏措備云矣上曰然則將以此勒受厚價弊又必不些矣大臣旣以此提奏落點單付勢當區別筵退後左相與吏兵判爛商出擧條入啓可也濟恭曰今年邦慶其所以必欲飾喜者容有極哉以故朝官七十以上則皆許備三望下批後推榮三代士庶八十以上則皆許單付同樞蓋單付者只給自己告身不許推榮卽銓法之自來不易者政院不閒法例單付敎旨末端直書以三代推恩做錯莫此爲甚聖意以其欲爲同慶之故不忍還收第令遵先朝一番暫行之例毋論士族常漢凡屬單付者一竝以同知推榮所生聖恩非不曠絶而但念士族與常漢同其贈秩則其所以榮之者反或爲抑鬱之端矣若慮此而若以亞卿亞尹同樞等銜分等威以贈則八道狀啓其法不一或有以品官士族中庶同其錄者或有以士族中庶常漢混同以錄者無所區別銓曹雖欲就其中分等貤贈其勢末由臣意則伊時單付官敎中以推榮誤傳下敎之承宣捧現告罷職望同知外追後單付者依法例勿爲贈職而士族之有門地者銓曹如或有追後見聞雖已單付之後更爲備望受點亦未爲不可如此則在朝家旣無始許旋寢之嫌在士族實爲門戶莫大之榮而兩銓吏隷分送各道之弊不期祛而自祛矣玆事所關亦云不細故反復商量不得不有此煩陳矣上曰卿言甚爲得體竝依爲之若此則士族之可合顯職追榮者以加設同知窠備三望受點後仍卽追榮雖近疊施亦足大慰士族懸企之情亦令銓曹依此知悉擧行可也出擧條文淳曰神光平南兩鎭民戶聞之則神光爲一百六十戶平南爲一百四十戶云矣上曰遞付二窠之竝奪爲久勤窠則渠輩必有五月爐之意豈不可矜乎古群山不必爲邊地而戶判亦以爲然大臣之意何如濟恭曰久勤僉使之習操似如何矣民始曰若如永宗之直狀啓則不可而此則狀啓水使爲之矣僉使無不可爲之義此果如何則使水使虞候監操亦無妨矣濟恭曰其代極難薄窠則擧皆不願堂上以上窠則亦多關防重地官方不可不念矣上曰後日次對稟處可矣命臺臣進前光祜曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情夬正王法上曰不允出擧條光祜曰新除授司諫院大司諫尹行元時在京畿安山地請斯速乘馹上來事下諭上曰依啓出擧條允大曰臺臣於傳啓之前例不敢先陳他語而姓名下詢之時遽然替達新啓將奏之際又復措辭俱係無例有損臺體掌令申光祜推考何如上曰生疎所致勿推可也出擧條光祜曰臣年紀衰邁言議巽軟本不合於淸朝耳目之任而賓對有命急於一覲耿光章皇趨詣及登筵席詢問姓名之下未及周旋致有承宣請推之擧臣何敢一刻晏然於臺次乎請命遞斥臣職上曰勿辭亦勿退待出擧條允大曰臺臣就坐之際忽以退去煩達揆以臺體尤涉未安掌令申光祜從重推考何如上曰勿推可也出擧條光祜曰臣傳啓將退之際筵體生疎重疊做錯致煩承宣之請推臣何敢一刻晏然於臺次乎請命遞斥臣職上曰勿辭亦勿退待出擧條命次對先退濟恭等以次先退命允大書傳敎曰政官牌招開政上曰課講承旨都承旨爲之出榻敎賤臣承命出傳行都承旨柳戇進伏訖上曰左副承旨入侍出榻敎賤臣承命出傳左副承旨李晩秀進伏訖上曰試官以下進前開講可也載純等率應講文臣以次開講上曰新選講員之一竝居不前所未有之事也寒殿親臨之意果安在乎其中金憬李羲甲兩人尤不成樣其在飭勵之道宜有別般警責仍命書榻敎曰金憬李羲甲事過後拿處秉模曰北道各陵寢寧越莊陵奉審以五年一次定式而連因失稔過限已久不得奉行矣今則年事已登依定式奉審何如上曰以明年爲之可也出擧條秉模曰麗王陵摘奸三年一次定式而庚子以後亦不得擧行矣依定式發遣郞廳摘奸何如上曰以明春爲之可也出擧條秉模曰自前大臣遭艱時優致貤賻給役夫等事例自臣曹單子啓下矣前右議政金鍾秀母喪後因臣曹之未及稟啓該曹或未擧行云依例爲之之意分付何如上曰依爲之出擧條命講試官先退載純等退出上曰玉堂趙鎭宅入侍賤臣承命出與校理趙鎭宅偕入進伏訖上曰故奉朝賀葬日在何間乎鎭宅曰已過矣上曰禮官當以致吊下去爾受香下去可也祭文旣親撰御製體重爾是儒臣齎去可也命晩秀書箋題命新抄啓文臣製進收券後命承史退出諸臣以次退出